
ROZSUDOK V MENE SLOVENSKEJ REPUBLIKY Okresný súd Galanta pred sudkyňou JUDr. Myrtill Vojtekovou vo veci starostlivosti o maloleté dieťa: Neuvedené Neuvedené, nar. XX.XX.XXXX, trvale bytom A., toho času v starostlivosti žiadateľov o náhradnú rodinnú starostlivosť, v konaní zastúpené kolíznym opatrovníkom Úradom práce, sociálnych vecí a rodiny Galanta, dieťa rodičov - matky: v rodnom liste neuvedená a otca: v rodnom liste neuvedený, o návrhu Úradu práce, sociálnych vecí a rodiny Galanta na vyslovenie osvojiteľnosti a ustanovenie poručníka maloletému dieťaťu, takto rozhodol: I. Vyslovuje sa osvojiteľnosť maloletého dieťaťa. II. Maloletému dieťaťu sa za poručníka ustanovuje B. A., ktoré je povinné vykonávať dohľad nad rozsahom a spôsobom osobnej starostlivosti, ktorá sa dieťaťu poskytuje a má právo a povinnosť maloleté dieťa zastupovať a spravovať jeho majetok namiesto rodičov a to do dosiahnutia plnoletosti dieťaťa alebo osvojenia dieťaťa. III. Poručník je povinný predkladať súdu správu o nakladaní s majetkom maloletého dieťaťa a správu o maloletom dieťati dvakrát ročne, vždy k 30.6. a k 31.12. príslušného kalendárneho roka. IV. Žiaden z účastníkov nemá nárok na náhradu trov konania. odôvodnenie: 1. Úrad práce, sociálnych vecí a rodiny Galanta (ďalej len „kolízny opatrovník“ a „navrhovateľ“) sa návrhom doručeným tunajšiemu súdu dňa 20.05.2025 domáhal vydania rozhodnutia, ktorým by súd vyslovil osvojiteľnosť maloletého dieťaťa a ustanovil maloletému dieťaťu poručníka. Svoj návrh odôvodnil tým, že maloleté dieťa bolo narodené z utajeného pôrodu dňa 15.05.2025 spontánnym pôrodom. Matka ešte pred vstupom do pôrodnice bola rozhodnutá, že požiada o utajený pôrod a podala žiadosť o utajenie svojej osoby. Priebeh hospitalizácie maloletého dieťaťa bez vážnejších komplikácií, dieťa sa javí zdravé. Maloleté dieťa nemá v rodnom liste uvedeného ani jedného rodiča, ani jeden rodič nie je známy, a preto je nevyhnutné ustanoviť maloletému dieťaťu poručníka. 2. Súd v súlade s ustanovením § 180 Civilného sporového poriadku (ďalej len „CSP“) vec prejednal v neprítomnosti navrhovaného poručníka (Mesto Galanta), ktorý doručenie predvolania mal riadne vykázané, vo veci sa písomne vyjadril a ospravedlnil svoju neúčasť na pojednávaní z dôvodu plnenia iných pracovných povinností. 3. Súd vo veci vykonal dokazovanie oboznámením sa s rodným listom maloletého dieťaťa, správou o novorodencovi Nemocnice s poliklinikou Sv. Lukáša Galanta zo dňa 16.05.2025, podstatným obsahom pripojených spisov tunajšieho súdu sp. zn. 12P/71/2025, sp. zn. XXX/XX/XXXX a sp. zn. XXX/XX/XXXX,
správou kolízneho opatrovníka zo dňa 18.06.2025, písomným vyjadrením navrhovaného poručníka zo dňa 15.07.2025, výsluchom kolízneho opatrovníka, pričom zistil nasledujúci skutkový a právny stav: 4. Maloleté dieťa je narodené z utajeného pôrodu, v rodnom liste nemá uvedeného ani jedného rodiča. Uznesením Okresného súdu Galanta č. k. XXX/XX/XXXX – 26 zo dňa 26.05.2025 bolo nariadené neodkladné opatrenie, ktorým bolo maloleté dieťa dočasne zverené do starostlivosti žiadateľov o náhradnú rodinnú starostlivosť. Na tunajšom súde je pod sp. zn. 12P76/2025 vedené konanie o určenie mena a priezviska maloletému dieťaťu, kde bol dňa 17.07.2025 vyhlásený rozsudok. Ďalej je na tunajšom súde pod sp. zn. XXX/XX/XXXX vedené konanie o zverenie maloletého dieťaťa do predosvojiteľskej starostlivosti navrhovateľov, kde je vytýčený termín pojednávania na deň 11.09.2025. 5. Zo správy kolízneho opatrovníka zo dňa 18.06.2025 súd zistil, že maloleté dieťa bolo na základe uznesenia tunajšieho súdu č. k. XXX/XX/XXXX - XX zo dňa 26.05.2025 zverené do starostlivosti manželov C., kde sa aj aktuálne nachádza. Manželia obývajú trojizbový byt, ktorý je v ich osobnom vlastníctve s mesačnými výdavkami vo výške 300,- Eur až 400,- Eur a mesačnou splátkou za hypotéku vo výške 350,- Eur. Manželia majú osvojeného maloletého B., nar. XX.XX.XXXX, ktorý navštevuje materskú školu. Maloleté dieťa, ktoré manželia oslovujú menom B. má detskú postieľku umiestnenú v spálni, dostatok oblečenia, hygienických potrieb, umelej mliečnej formule a iných vecí potrebných pre uspokojenie všetkých jeho potrieb. Pán C. D. E. F. G. C. C. E.. H. s priemerným mesačným čistým príjmom vo výške 1.600,- Eur. Pani C. pracuje na B. I. G. J. ako účtovníčka s mesačným príjmom vo výške 1.100,- Eur, ktorú vykonáva formou home office, poberá prídavok na dve deti vo výške 120,- Eur a poberá rodičovský príspevok na maloletého B. vo výške 482,30 Eur. Maloleté dieťa prospieva a vyvíja sa primerane veku. Záverom pani C. uviedla, že nielen oni, ale aj ich maloletý syn B. si na maloleté dieťa dobre zvykol, prijali ho s láskou a v budúcnosti majú záujem o jeho osvojenie. Šetrením v domácnosti manželov C. neboli zistené žiadne nedostatky v poskytovanej starostlivosti o maloleté dieťa. 6. Z písomného vyjadrenia navrhovaného poručníka (B. A.) doručeného na tunajší súd dňa 15.07.2025 vyplýva, že súhlasí s vylovením osvojiteľnosti maloletého dieťaťa a s ustanovením za poručníka maloletému dieťaťu. 7. Kolízny opatrovník a zároveň navrhovateľ na pojednávaní dňa 17.07.2025 uviedol, že sú splnené všetky zákonné podmienky na vyslovenie osvojiteľnosti maloletého dieťaťa, dňa 26.06.2025 uplynula šesť týždňová zákonná lehota, kedy mala matka možnosť odtajniť svoju totožnosť a dňa 15.07.2025 uplynula lehota, kedy matka prejavila dvojmesačný nezáujem o dieťa. Maloleté dieťa sa aktuálne nachádza od 26.05.2025 v starostlivosti manželov C., aktuálne sa mu veľmi dobre darí, napreduje a prosperuje. Kolízny opatrovník navrhol, aby súd ustanovil maloletému dieťaťu za poručníka B. A.. 8. Podľa § 137 ods. 1 zákona č. 161/2015 Z. z. Civilný mimosporový poriadok (ďalej len CMP), návrh na začatie konania o osvojiteľnosti môže podať zákonný zástupca dieťaťa, u ktorého sú splnené predpoklady na osvojenie podľa predpisov rodinného práva, orgán sociálnoprávnej ochrany detí a sociálnej kurately alebo zariadenie, v ktorom je dieťa umiestnené. 9. Podľa § 137 ods. 2 CMP, ak súd zistí, že sú splnené predpoklady na osvojenie podľa predpisov rodinného práva, môže začať konanie aj bez návrhu, ak sa už nezačalo skôr na návrh. 10. Podľa § 138 ods. 1 CMP, účastníkmi konania o osvojiteľnosti sú navrhovateľ, dieťa a jeho rodičia. 11. Podľa § 138 ods. 3 CMP, rodičia dieťaťa nie sú účastníkmi, ak sú pozbavení rodičovských práv a povinností, ak sú pozbavení spôsobilosti na právne úkony v plnom rozsahu alebo ak nie sú schopní posúdiť dôsledky osvojenia. V týchto prípadoch je účastníkom poručník. 12. Podľa § 138 ods. 4 CMP, rodičia dieťaťa nie sú účastníkmi ani vtedy, ak dali súhlas na osvojenie dieťaťa vopred bez vzťahu k určitým osvojiteľom. 13. Podľa § 139 CMP, súd v konaní vyslúchne toho, v koho starostlivosti sa dieťa nachádza, alebo štatutárny orgán zariadenia na výkon rozhodnutia súdu, v ktorom je dieťa umiestnené. Súd v konaní o osvojiteľnosti skúma aj okolnosti na strane dieťaťa vylučujúce splnenie účelu osvojenia.
14. Podľa § 141 CMP, o osvojiteľnosti rozhodne súd najneskôr do troch mesiacov odo dňa začatia konania. Túto lehotu možno predĺžiť najviac o tri mesiace, ak rozhodnutiu súdu bránia vážne dôvody a objektívne príčiny. 15. Podľa § 142 CMP, súd na návrh rozsudok o osvojiteľnosti zruší, ak dôjde k zmene pomerov. Návrh možno podať len do času, kým nie je dieťa odovzdané na základe rozhodnutia súdu do starostlivosti budúcich osvojiteľov. 16. Podľa § 28 ods.1 zákona č. 36/2005 Z.z. Zákona o rodine (ďalej len „ZR“) súčasťou rodičovských práv a povinností sú najmä a) sústavná a dôsledná starostlivosť o výchovu, zdravie, výživu a všestranný vývin maloletého dieťaťa, b) zastupovanie maloletého dieťaťa, c) správa majetku maloletého dieťaťa. 17. Podľa § 39 ods. 2 ZR, ak rodičovské práva a povinnosti nemôže vykonávať ani jeden z rodičov alebo ak súd rozhodol podľa § 38 ods. 1 alebo 4 vo vzťahu k jedinému žijúcemu rodičovi, ustanoví vo svojom rozhodnutí maloletému dieťaťu poručníka. 18. Súd vykonaným dokazovaním mal za preukázané, že u maloletého dieťaťa sú splnené predpoklady osvojiteľnosti podľa Zákona o rodine. Maloleté dieťa sa narodilo z utajeného pôrodu, ani jeden z rodičov nie je uvedený v rodnom liste, aktuálne má maloleté dieťa 2 mesiace, je zdravé. Uznesením tunajšieho súdu č. k. XXX/XX/XXXX - XX zo dňa 26.05.2025, vykonateľné 26.05.2025 bolo nariadené neodkladné opatrenie, ktorým sa maloleté dieťa dočasne zverilo do starostlivosti manželov: F. B. C., K. L., nar. XX.XX.XXXX a F. D. C., nar. XX.XX.XXXX, kde sa nachádza doposiaľ. Matka v zákonnej šesť týždňovej lehote neodtajnila svoju totožnosť, a taktiež uplynula lehota, kedy matka v lehote dvoch mesiacov neprejavila záujem o maloleté dieťa. Súd mal zo správy kolízneho opatrovníka zo dňa 18.06.2025, ako aj z vyjadrenia kolízneho opatrovníka na pojednávaní za preukázané, že matka neprejavila záujem o maloleté dieťa. Ďalej zo správy kolízneho opatrovníka ako aj z jeho vyjadrenia na pojednávaní mal súd za preukázané, že neboli preukázané okolnosti na strane maloletého dieťaťa vylučujúce splnenie účelu osvojenia, t, j. jedná sa o dieťa vo veku 2 mesiacov, pričom zdravotný stav dieťaťa si nevyžaduje osobitnú starostlivosť poskytovanú výlučne pobytovou formou v zariadení. 19. Keďže obaja rodičia maloletého dieťaťa sú neznámi, maloleté dieťa nemá zákonného zástupcu, preto mu súd za poručníka s poukazom na ustanovenie § 39 ods. 2 Zákona o rodine (obaja rodičia v rodnom liste nie sú uvedení) ustanovil Mesto Galanta, ktoré s ustanovením za poručníka maloletého dieťaťa vyslovilo súhlas. 20. O trovách konania súd rozhodol podľa § 52 CMP, žiaden z účastníkov nemá nárok na náhradu trov konania, ak tento zákon neustanovuje inak. Poučenie: Proti tomuto uzneseniu nemôže podať odvolanie kolízny opatrovník, nakoľko sa tohto svojho práva v súlade s ustanovením § 368 Civilného sporového poriadku po vyhlásení rozhodnutia pred súdom účinne vzdal. Proti tomuto uzneseniu je prípustné odvolanie pre ustanoveného poručníka v lehote 15 dní od doručenia na súde, proti ktorého rozsudku smeruje (§ 355 ods. 1 CSP). Odvolanie môže podať účastník konania, v ktorého neprospech bolo rozhodnutie vydané. (§ 359 CSP). Odvolanie len proti odôvodneniu rozhodnutia nie je prípustné (§ 358 CSP). V odvolaní sa popri všeobecných náležitostiach podania (§ 127 CSP) uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh) (§363 CSP). Odvolanie možno odôvodniť len tým, že a) neboli splnené procesné podmienky,
b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci (§ 365 CSP). Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní (§ 62 CMP). Podľa štvrtej časti CMP sa postupuje pri výkone rozhodnutia, ktorým bola upravená starostlivosť o maloletého, styk s maloletým alebo iná ako peňažná povinnosť vo vzťahu k maloletému. Podľa štvrtej časti CMP sa postupuje aj pri výkone rozhodnutia o návrat maloletého do cudziny pri neoprávnenom premiestnení alebo zadržaní. Podľa štvrtej časti CMP sa postupuje aj vtedy, ak z osobitného predpisu alebo z medzinárodnej zmluvy, ktorou je Slovenská republika viazaná, vyplýva vykonateľnosť dohody alebo verejnej listiny, ktorou bola upravená starostlivosť o maloletého, styk s maloletým alebo iná ako peňažná povinnosť vo vzťahu k maloletému.

Zdroj: KAUZIS.SK – https://www.kauzis.sk/judikatura/r/ECLI:SK:OSGA:2025:2325201636.3 (dáta aktuálne k 11. 11. 2026). Záväzné je znenie zverejnené súdom.




